**EGYÜTTMŰKÖDÉSI MEGÁLLAPODÁS**

**(TERVEZET)**

amely létrejött **Szombathely Megyei Jogú Város Önkormányzata** (Szombathely, Kossuth L. u. 1-3., képviseletében eljár: Dr. Puskás Tivadar polgármester), a továbbiakban: **Önkormányzat,** másrészről

**Vas Megyei Kereskedelmi és Iparkamara** (Szombathely, Honvéd tér 2., képviseletében eljár: Kovács Vince elnök), a továbbiakban: **Kamara** között

az alulírott helyen és napon, az alábbi feltételekkel:

1. **Az együttműködés célja:**
2. Az Önkormányzat és a Kamara közötti együttműködés szabályozott, formalizált kereteinek meghatározása annak érdekében, hogy az Önkormányzat élő kapcsolatot építsen ki és folyamatos párbeszédet folytasson a városban működő mikro vállalkozások, valamint a 10 főnél kevesebb foglalkoztatottal működő egyéni vállalkozások (a továbbiakban együtt: vállalkozások) képviselőivel a Kamara közreműködésével és aktív szerepvállalásával.
3. Felek egymással egyetértésben, közös célként rögzítik és határozzák meg továbbá:

* a vállalkozások által biztosított szolgáltatások elérhetőségének megkönnyítését;
* a vállalkozásokkal napjaink digitális követelményeivel összefüggésben támasztott elvárásoknak történő megfelelés elősegítését;
* a vállalkozások infokommunikációs csatornáinak, lehetőségeinek kiszélesítését;
* a jelen együttműködéssel összefüggésben a megállapodást kötő felek továbbá az elérni kívánt vállalkozói réteg közötti párbeszéd folyamatos fenntartását.

1. **A Felek által vállalt kötelezettségek:**
2. Kamara vállalja, hogy a vállalkozások képviselőivel szükség szerint, de legalább féléves rendszerességgel kerekasztal beszélgetést szervez az Önkormányzat képviselőjének részvételével, lehetőséget teremtve elsősorban annak megvitatására, hogy a vállalkozások milyen önkormányzati, kamarai segítséget, közreműködést tartanának a vállalkozások fejlesztése érdekében célravezetőnek, szükségesnek. Önkormányzat vállalja, hogy képviselője útján részt vesz ezen fórumon, és az ott megfogalmazott javaslatok, észrevételek megvalósításának lehetőségét megvizsgálja, és arról a Kamarán keresztül az érintettek részére tájékoztatást ad, az esetleges döntéshozatali eljárásba a vállalkozásokat megfelelő időben, érdemben bevonja.
3. A I.2. pontban foglaltak megvalósítása érdekében a Felek elhatározzák, hogy a rendelkezésükre szolgáló eszközökkel segítik a vállalkozások részére web oldalak létrehozását, annak fenntartását és működtetését, továbbá a jelen megállapodásban foglaltak szerint támogatják az együttműködésből származó, a kapcsolattartás, információcsere, partnerség adta előnyök kölcsönös igénybevételét.
4. Kamara vállalja a II.2. pont szerinti weboldal készítésére és működtetésére vonatkozó szolgáltatási és támogatási pályázatok lebonyolítását (többek között a pályázatok kiírását, népszerűsítését, azok elbírálását, a támogatási szerződések megkötését és a támogatott cél ellenőrzését) minimálisan a jelen megállapodásban rögzített alábbi peremfeltételek mellett:

* a támogatási pályázaton a szombathelyi székhellyel, telephellyel rendelkező, a kis- és középvállalkozásokról fejlődésük támogatásáról szóló 2004. évi XXXIV. törvény szerinti mikrovállalkozások (egyéni vállalkozó esetén a 10 főnél kevesebb foglalkoztatottal működő vállalkozások) vehetnek részt;
* a támogatási pályázaton nyertes vállalkozások kötelezettséget vállalnak arra, hogy a Szent Márton kártya rendszerben kedvezményt nyújtanak a szolgáltatásait igénybe vevők részére;
* az elkészült weblapokon a Szombathely.hu és a SzombathelyPont.hu portálok link formájában elérhetővé válik;
* a nyertes pályázó nyilatkoztatja a saját tevékenységi körébe illő közösségi szerepvállalás, társadalmi felelősségvállalás szándékáról.

1. Önkormányzat vállalja, hogy a támogatási pályázaton nyertes pályázók részére megjelenési lehetőséget biztosít a Szombathely.hu és a SzombathelyPont.hu felületeken.
2. Önkormányzat vállalja, hogy a szombathelyi közösségi életben jelen megállapodás keretei között aktív szerepet vállaló vállalkozás részére ingyenes megjelenési lehetőséget biztosít.
3. Az Önkormányzat legalább 100 vállalkozás részére meghirdetett támogatási pályázathoz és annak megvalósításához kapcsolódó költségekhez, valamint jelen együttműködési megállapodás teljesítéséhez kapcsolódó működési kiadásokhoz 2018. évben mindösszesen 7 millió forint pénzeszközt ad át a Kamara számára. A Kamara az átadott pénzeszközt 90%-ban a pályázatok támogatásra fordíthatja, 10%-ban a lebonyolítás, elbírálás, támogatási szerződések megkötése, támogatott cél ellenőrzése és az ehhez kapcsolódó összes költségeinek megtérítésére kapja.
4. A pályázati támogatások forrása (**A**), valamint a költségek fedezetének (**B**) átutalása a Kamara által megadott

**A:** elkülönített bankszámlaszámra történik, (megállapodás aláírásáig a Kamara biztosítja)

**B:** a 11747006-20176620 számú OTP-nél vezetett bankszámlákra történik 2018. március 10. napjáig. A Kamara tudomásul veszi, hogy Önkormányzat jogosult ellenőrizni a pénzeszköz felhasználását, és az átadott pénzeszközt elkülönített alszámlán köteles kezelni.

1. Felek megállapodnak abban, hogy a Kamara minden év december 31. napjáig szakmai és pénzügyi beszámolót készít a Közgyűlés gazdasági ügyekkel foglalkozó bizottsága részére. Az Önkormányzat a beszámolóban foglaltak figyelembe vételével minden év február 28. napjáig dönt a következő évi támogatásról.
2. Felek a kapcsolattartásra az alábbi személyeket jelölik ki:

Az Önkormányzat részéről: Molnár Miklós alpolgármester

A Kamara részéről: Balogh Károly Zsolt főtitkár

**III. Egyéb rendelkezések**

1. A Felek kölcsönösen keresik annak lehetőségét a vállalkozások bevonásával, hogy miként lehet a megállapodás céljaiban foglalt együttműködés körét bővíteni.
2. A Felek a megállapodást 2018. január 1. napjától határozatlan időtartamra kötik.
3. A szerződést bármelyik szerződő fél, tárgyév november 30.-ig a tárgyévet követő év január 31. napjára mondhatja fel rendes felmondással a másik félhez intézett külön írásbeli nyilatkozat alapján. Szerződésszegés esetén a felek azonnali hatállyal jogosultak a megállapodást felmondani. Szerződésszegésnek minősül minden olyan vállalás megszegése, amelyet a felek a jelen megállapodásban írtak elő, vállaltak.
4. Bármely okból szűnik meg a szerződés, a felek kötelesek elszámolni egymással a megszűnés napjával.
5. Amennyiben a Kamara az átadott éves pénzeszköz nem teljes egészében használja fel, úgy a fel nem használt összeget az éves beszámoló benyújtásával egyidejűleg köteles visszafizetni az Önkormányzat részére.
6. A Kamara tudomásul veszi, hogy Önkormányzat jogosult ellenőrizni a pénzeszköz felhasználását. Amennyiben a Kamara jelen szerződésben meghatározottaktól eltérő célokra használja fel a pénzeszközt, köteles az erre történő felszólítástól számított 8 napon belül, kamattal növelt összegben a támogatást visszafizetni.
7. A Kamara tudomásul veszi, hogy szerződésszegés esetén, az átadott pénzeszköz teljes összegét a Ptk. szerinti késedelmi kamattal együtt köteles az erre történő felszólítástól számított 8 napon belül visszafizetni.
8. A felek rögzítik, hogy a kormányzati funkciók, államháztartási szakfeladatok és szakágazatok osztályozási rendjéről szóló 68/2013. (XII. 29.) NGM rendelet 4. § (2) bekezdésében foglaltaknak eleget téve a Támogatott által igényelt támogatás céljának kormányzati funkciójaként az érdekképviseleti, szakszervezeti tevékenység támogatása, „084060 COFOG” funkciót jelölik meg.
9. A Kamara kötelezettséget vállal arra, hogy az együttműködési megállapodásban foglalt cél megvalósítása során a hatályos jogszabályokat betartja.
10. A felek a jelen megállapodást, mint akaratukkal mindenben megegyezőt, alulírott helyen és napon jóváhagyólag aláírták.

**Szombathely, 2017. december „ ”**

……………………………………. …………………………………….

**/: Dr. Puskás Tivadar :/ /: Kovács Vince :/**

Szombathely Megyei Jogú Város Vas Megyei Kereskedelmi

Önkormányzata és Iparkamara